Komisijos reglamentas (EB) Nr. 41/2004
2004 m. sausio 9 d.
iš dalies keičiantis ir taisantis Tarybos reglamento (EB) Nr. 1259/1999, nustatančio bendrąsias tiesioginės paramos schemų pagal bendrąją žemės ūkio politiką taisykles, priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1259/1999, nustatantį bendrąsias tiesioginės paramos schemų pagal bendrąją žemės ūkio politiką taisykles [1], ypač į jo 11 straipsnio 4 dalį,
kadangi:
(1) Remiantis Reglamento (EB) Nr. 1259/1999 1 straipsniu, tas reglamentas taikomas išmokoms, ūkininkams skiriamoms tiesiogiai pagal priede išvardytas paramos schemas.
(2) Reglamentas (EB) Nr. 1259/1999 nuo 2004 m. gegužės 1 d. bus pakeistas 2003 m. rugsėjo 29 d. Tarybos reglamentu (EB) Nr. 1782/2003, nustatančiu bendrąsias tiesioginės paramos schemų pagal bendrą žemės ūkio politiką taisykles ir nustatančiu tam tikras paramos schemas ūkininkams bei iš dalies pakeičiančiu Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 [2]. Tačiau Reglamento (EB) Nr. 1259/1999 2a ir 11 straipsniai bus ir toliau taikomi iki 2005 m. gruodžio 31 d., o jo 3, 4 ir 5 straipsniai - iki 2004 m. gruodžio 31 d. Taikant minėtus straipsnius tebetaikomas Reglamento (EB) Nr. 1259/1999 priedas.
(3) Reglamento (EB) Nr. 1259/1999 priede nustatytame paramos schemų sąraše nurodyti atitinkami produktų sektoriai, nuostatos, kuriomis remiantis pagal įvairias schemas mokama parama, ir išmokos rūšis. Tačiau šios nuorodos nebėra aktualios, o kelios nuostatos bei dokumentai arba pataisyti, arba panaikinti ir pakeisti kitais.
(4) Tam tikros tiesioginės pagalbos išmokos, kurioms taikomas Reglamentas (EB) Nr. 1259/1999, jo priede neminimos dėl to, kad buvo arba praleistos, arba nustatytos jau priėmus tą reglamentą.
(5) Klaidos, padarytos nuorodose į galvijienos teisinius aktus ir pastabose apie avis bei ožkas, turėtų būti ištaisytos.
(6) Todėl Reglamento (EB) Nr. 1259/1999 priedą reikėtų atitinkamai pakeisti.
(7) Šiame reglamente numatytos priemonės atitinka susijusių vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1259/1999 priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. sausio 9 d.